Myndhöggvari óskar eftir landskika til kaups Hallsteinn Sigurðsson myndhöggvari í Reykjavík hefur á undanförnum vikum verið á höttunum eftir landskika , um 5 hekturum , til kaups . Undanfarin ár hefur hann verið með útiverk á þremur stöðum í Reykjavík en vantar nú varanlega aðstöðu til vinnu og geymslu fyrir verk sín . Í samtali við Skessuhorn segist hann þurfa aðstöðu til að koma útilistaverkum sínum fyrir en auk þess ætlar hann að byggja sér vinnustofu og íveruhús á landinu . “ Ég var búinn að sækja um land í Melahverfi í Hvalfjarðarsveit en sveitarstjórn hafnaði erindi mínu um það land sem sveitarfélagið hefur yfir að ráða , vildu ekki útiloka það fyrir íbúabyggð . Ég vil hinsvegar ekki gefast upp og hef áhuga á að kaupa land á svæðinu frá Hvalfirði og jafnvel eitthvað upp í Borgarfjörð , ” segir Hallsteinn . Hann segir að landið þurfi að uppfylla þau skilyrði að vera þokkalega aðgengilegt frá vegi og gott yfirferðar . Votlendi og mjög þýft land henti honum þannig síður . “ Ég smíða fremur stór útilistaverk úr málmi , þá einkum úr áli , og þarf því að hafa gott rými og getað auðveldlega komist um landið . Ég mun taka með mér 25 bæði stór og smá verk og þau munu lita umhverfið hvar sem þau verða . Ég er ekki efnamaður , þó svo ég eigi fasteign hér í Reykjavík , en er að vonast eftir að geta keypt land á viðráðanlegu verði eða jafnvel ef einhver vill skipta á landi og listaverki , ” segir hann .